รัฐบาลไทย-ข่าวทำเนียบรัฐบาล-“พาณิชย์”เปรียบเทียบราคาจำหน่ายปลีกสินค้าอุปโภคบริโภคของไทยกับประเทศในอาเซียน พบส่วนใหญ่ไทยมีราคาถูกกว่า ชี้ให้เห็นว่าค่าครองชีพของไทยยังคงอยู่ในระดับต่ำ
วันพุธที่ 4 กรกฎาคม 2561
“พาณิชย์”เปรียบเทียบราคาจําหน่ายปลีกสินค้าอุปโภคบริโภคของไทยกับประเทศในอาเซียน พบส่วนใหญ่ไทยมีราคาถูกกว่า ชี้ให้เห็นว่าค่าครองชีพของไทยยังคงอยู่ในระดับต่ํา
นางนันทวัลย์ ศกุนตนาค ปลัดกระทรวงพาณิชย์ เปิดเผยว่า กระทรวงพาณิชย์ได้มีการติดตามสถานการณ์การจําหน่ายปลีกสินค้าอุปโภคบริโภคที่สําคัญของไทยกับประเทศในกลุ่มอาเซียน
ได้แก่ ไก่สดชําแหละ (น่องติดสะโพก) ไข่ไก่ น้ําตาลทรายขาวบริสุทธิ์ ปลากระป๋อง นมสดพาสเจอร์ไรส์ น้ํามันปาล์ม ข้าวสาร เนื้อหมู และบะหมี่กึ่งสําเร็จรูป เป็นต้น โดยพบว่าราคาจําหน่ายของไทยเฉลี่ยต่ําสุด เมื่อเทียบกับราคาจําหน่ายในประเทศอาเซียนเกือบทุกสินค้า ซึ่งแสดงให้เห็นว่าการใช้จ่ายเพื่อซื้อสินค้าจําเป็นของไทย มีราคา ถูกกว่าและมีค่าครองชีพที่ต่ํากว่าชาติอาเซียนอื่น
สําหรับราคาจําหน่ายไก่สดชําแหละของไทย เฉลี่ยอยู่ที่กิโลกรัม (กก.) ละ 67.50 บาท ต่ําที่สุด ในอาเซียน รองลงมา คือ สปป.ลาว กก.ละ 97 บาท เวียดนาม กก.ละ 104.20 บาท กัมพูชา กก.ละ 104.30 บาท ฟิลิปปินส์ กก.ละ 104.60 บาท มาเลเซีย กก.ละ 105.80 บาท อินโดนีเซีย กก.ละ 139.40 บาท เมียนมา กก.ละ 161.70 บาท บรูไน กก.ละ 164.20 บาท และสิงคโปร์สูงสุด กก.ละ 218.70 บาท
ไข่ไก่ เวียดนามต่ําสุดเฉลี่ยฟองละ 3.10 บาท ไทยอันดับ 2 ฟองละ 3.35 บาท ตามมาด้วยมาเลเซียฟองละ 3.65 บาท สปป.ลาว ฟองละ 3.80 บาท เมียนมาและกัมพูชาเท่ากันฟองละ 4 บาท ฟิลิปปินส์ฟองละ 4.20 บาท อินโดนีเซีย ฟองละ 4.30 บาท สิงคโปร์ฟองละ 5.60 บาท และบรูไนสูงสุด ฟองละ 6 บาท
น้ําตาลทราย บรูไนต่ําสุด กก.ละ 16 บาท ไทยอันดับ 2 กก.ละ 22 บาท ตามมาด้วยฟิลิปปินส์ กก.ละ 26 บาท เมียนมา กก.ละ 28 บาท เวียดนาม กก.ละ 31 บาท มาเลเซียและสิงคโปร์ กก.ละ 32 บาท สปป.ลาวและกัมพูชา กก.ละ 33 บาท อินโดนีเซียสูงสุด กก.ละ 36 บาท
ปลากระป๋อง (155 กรัม) ฟิลิปปินส์ต่ําสุด กระป๋องละ 14 บาท เวียดนามอันดับ 2 กระป๋องละ 16 บาท ตามด้วยไทย 18.50 บาท กัมพูชา 19.50 บาท สปป.ลาว 20 บาท อินโดนีเซีย 21 บาท เมียนมา 25 บาท มาเลเซีย 33 บาท สิงคโปร์ 36 บาท และบรูไนสูงสุด 39 บาท
นมสดพาสเจอร์ไรส์ (200 มล.) ไทยต่ําสุดเฉลี่ย 12.25 บาท รองลงมา คือ เวียดนาม 12.37 บาท บรูไน 12.97 บาท อินโดนีเซีย 14.97 บาท สปป.ลาว 15.62 บาท ฟิลิปปินส์ 16.80 บาท กัมพูชา 17.79 บาท มาเลเซีย 18.44 บาท สิงคโปร์ 18.80 บาท และเมียนมาสูงสุด 18.88 บาท
น้ํามันปาล์ม (1 ลิตร) ไทยต่ําสุดเฉลี่ยขวดละ 31 บาท รองลงมา คือ มาเลเซีย 36 บาท อินโดนีเซีย 38 บาท เมียนมา 40 บาท สปป.ลาว 49 บาท บรูไน 50 บาท กัมพูชา 56 บาท เวียดนาม 64 บาท สิงคโปร์ 70 บาท และฟิลิปปินส์สูงสุด 86 บาท
นอกจากนี้ ยังได้มีการสํารวจราคาจําหน่ายข้าวสาร โดยไทยและเวียดนามราคาใกล้เคียงกันที่กก.ละ 28-30 บาท ส่วนกัมพูชา กก.ละ 31.35 บาท สปป.ลาว กก.ละ 36.40 บาท และเมียนมา กก.ละ 37.92 บาท สําหรับราคาเนื้อหมูของไทยต่ําสุด กก.ละ 120-125 บาท สปป.ลาว กก.ละ 132-140 บาท เวียดนาม กก.ละ 136.5-138.88 บาท และกัมพูชา กก.ละ 140.25 บาท ในส่วนของบะหมี่กึ่งสําเร็จรูปต่อซองของไทย 5 บาท เวียดนาม 5.40 บาท กัมพูชา 7 บาท และ สปป.ลาว 8 บาท
ทั้งนี้ กระทรวงพาณิชย์ให้ความสําคัญในการดูแลราคาสินค้าไม่ให้ส่งผลกระทบต่อค่าครองชีพของประชาชน โดยมอบหมายให้ กรมการค้าภายใน จัดเจ้าหน้าที่ตรวจสอบการจําหน่ายสินค้าให้มีราคา คุณภาพ ปริมาณที่เหมาะสมและเป็นธรรมต่อผู้บริโภค ตลอดจนการตรวจสอบการปิดป้ายแสดงราคาสินค้าอย่างต่อเนื่อง เพื่อป้องปรามการฉวยโอกาสขึ้นราคาสินค้า ทั้งนี้ หากประชาชนไม่ได้รับความเป็นธรรมในการซื้อสินค้า และบริการ แจ้งได้ที่สายด่วน 1569 หรือ สํานักงานพาณิชย์จังหวัดทั่วประเทศ